Fakta: Her er valgstederne, hvor flest stemmer på de forskellige partier - Danmarks Statistik
Fakta: Her er valgstederne, hvor flest stemmer på de forskellige partier
Se, hvor valgstederne med størst tilslutning til de forskellige partier ligger. Artiklen indeholder også en liste over de største og de mindste valgsteder ved folketingsvalget i 2015 og det valgsted, som lå tættest på landsresultatet i 2015.
26. april 2019 kl. 7:30
Opstillingsberettigede partiers ti største valgsteder målt på andel af stemmerne. Folketingsvalget 2015
Kilde: Danmarks Statistik; www.statistikbanken.dk/10005; (FV15S01-10)
Grafik: Markus Klink Damgaard.
Dette danmarkskort viser [for hvert af de opstillede partier], de ti valgsteder, hvor partierne var mest populære til folketingsvalget i 2015. Et partis popularitet forstås her som andelen af de gyldige stemmer på valgstedet, som partiet har fået. Et valgsted kan således godt indgå på flere partiers top ti. Kortet viser, at nogle partier får relativt flest stemmer i ret begrænsede områder af landet, mens andre har de mest populære valgsteder spredt ud over landet.
Selvom partierne får relativt flere stemmer på nogle valgsteder end andre, fik ingen af partierne mere end 50 pct. af stemmerne på nogle af valgstederne. Dansk Folkeparti var med 48,7 pct. af stemmerne tættest på i Thyregod Nord i Vejle Nord Opstillingskreds. Derefter fulgte Venstre i Højmark og Holmsland begge i Ringkøbing Opstillingskreds, hvor partiet fik henholdsvis 46,1 pct. og 44,6 pct. af stemmerne.
Se tabel med partiernes top ti resultater på valgsteder nederst
Danmarks Statistik har tidligere udgivet en artikel om valgresultatet fordelt på kommuner.
Regstrup er det mest gennemsnitlige valgsted
Det valgsted, som var tættest på landsresultatet ved folketingsvalget i 2015, var Regstrup, der ligger ved Holbæk. Også Ringsted Nørretorv og Gislev ved Faaborg lå relativt tæt på landsresultatet, viser beregninger fra Danmarks Statistik (se boks nederst i artiklen).
Største og mindste valgsted
Ligesom der er forskel på, hvordan stemmerne fordeler sig på de forskellige valgsteder, er der også forskel på valgstedernes størrelse. Landets største valgsted var med 21.685 vælgere ved folketingsvalget i 2015 "Viborg" efterfulgt af "Herning" (19.375 vælgere) og "Bispebjerg" i København (15.285 vælgere).
De mindste valgsteder var i 2015 Mandø, Askø og Drejø med henholdsvis 33, 41 og 58 vælgere.
Artiklen er skrevet i samarbejde i samarbejde med Dorthe Larsen, 39 17 33 07, dla@dr.dk.
Faktaboks: Metode til beregning af afstand fra landsgennemsnittet
Afstanden til landsgennemsnittet kan beregnes med flere metoder. Danmarks Statistik har valgt Mahalanobis metode. Mahalanobis metode tager bl.a. højde for, at nogle partiers stemmeandele varierer mere fra valgsted til valgsted end andre partiers.